Aleksandrs Solžeņicins

Aleksandrs Solžeņicins (, ; dzimis , miris ) bija rakstnieks, publicists, disidents, Nobela prēmijas literatūrā laureāts (1970), no 1945. līdz 1953. gadam bija GULAGa ieslodzītais.  Guva plašu ievērību, savos darbos aprakstot padomju GULAG sistēmu. 

1974. gadā bija spiests pamest PSRS, jo aktīvi iestājās pret komunistiskajām idejām, PSRS politisko sistēmu un tās varas iestāžu politiku. 1994. gadā atgriezās Krievijā. 

 Dzīvesgājums 
Dzimis 1918. gadā Krievijas pilsoņu kara laikā Deņikina armijas ieņemtajā Kislovodskā, Ziemeļkaukāzā. Tēvs, Isakijs Solžeņicins, demobilizēts virsnieks, bija miris pāris mēnešu pirms dēla dzimšanas. Māte Taisija, dzimusi Ščerbaka, bija no turīgas ukraiņu zemnieku ģimenes.
1924. gadā Aleksandrs kopā ar māti pārcēlās uz Rostovu pie Donas, kur 1936. gadā viņš iestājās Rostovas pie Donas Valsts universitātes (tagad Dienvidu Federālā universitāte) fizikas un matemātikas fakultātē, kuru absolvēja 1941. gadā. 1939. gadā paralēli iestājās Maskavas filozofijas, literatūras un vēstures institūta neklātienē.

Otrā pasaules kara laikā 1941. gada oktobrī viņu vispārējā mobilizācijā iesauca karadienestā. Pēc Kostromas artilērijas virsnieku skolas absolvēšanas 1942. gada rudenī leitnantu Solžeņicinu nosūtīja uz fronti. Kā baterijas komandieris viņš piedalījās Kurskas kaujā, tika paaugstināts par kapteini, apbalvots ar 2. pakāpes Tēvijas Kara ordeni un Sarkanās Zvaigznes ordeni. 1945. gada 9. februārī karadarbības laikā Austrumprūsijā Solžeņicinu arestēja, jo kara cenzūras redzeslokā bija nonākušas viņa vēstules, kurās viņš visai kritiski izteicās par "saimnieku" (Staļinu). Solžeņicinu netiesāja uz vietas, bet gan aizveda uz Maskavu, kur 27. jūlijā Solžeņicinam par "pretpadomju aģitāciju un propagandu" piesprieda 8 gadu ieslodzījumu GULAG nometnē. Sodu sāka izciest vispirms Jaunās Jeruzalemes ("Новый Иерусалим") un "Kalugas vārtu" ("Калужские Ворота") nometnēs. 1946. gada septembrī viņu nosūtīja uz speciālo pētniecības institūtu, kur viss zinātnieku kolektīvs bija nokomplektēts no notiesātajiem matemātiķiem un fiziķiem, Ribinskā, bet pēc 5 mēnešiem uz tādu pašu institūtu Zagorskā. 1947. gada jūnijā viņš nonāca Marfinskas zinātniski pētnieciskajā cietuma institūtā. 1950. gadā Solžeņicinu pārveda uz politieslodzīto "specnometnes" Steplaga ogļu raktuvēm pie Ekibastuzas Kazahijas PSR.
1953. gada februārī Solžeņicins piespriesto soda termiņu bija izcietis un viņu, kā politiski neuzticamu "uz mūžu" izsūtīja uz Kokterekas aulu (Džambulas apgabalā Kazahijā). Pēc Staļina nāves 1956. gada 3. februārī ar PSRS Augstākās tiesas lēmumu Solžeņicinu reabilitēja, kas viņam ļāva atgriezties Krievijā. Solžeņicins kā bijušais ieslodzītais, kaut arī reabilitēts, Maskavā dzīvot nedrīkstēja, tāpēc apmetās iesākumā ciematā pie Rjazaņas, strādājot skolā par fizikas un matemātikas skolotāju. No 1957. gada beigām dzīvoja Rjazaņā, mācot skolā un intensīvi rakstot.

Pirmo Solžeņicina stāstu "Šč-854, jeb viena diena zeka dzīvē" publicēja žurnālā Novij mir ("Jaunā pasaule", 1962, Nr. 11) ar nosaukumu "Viena diena Ivana Deņisoviča dzīvē". Tēma, kura saskanēja ar tā brīža PSKP oficiālo nostāju, pirmo reizi literatūrā aprakstīja ieslodzījuma vietu sistēmu, apvienojot staļinisma kritiku ar tam laikam neraksturīgo "vienkāršās" tautas valodas sulīgumu. Visai precīzi izveidotie pretrunīgie raksturi, koncentrēta darbība, kas padarīja ikdienas sūrumu simbolisku, izraisīja ļoti lielu lasītāju interesi un sajūsmu. Tas, kopā ar oficiālu partijas augstākās vadības atbalstu, padarīja Solžeņicinu par pazīstamu rakstnieku visā PSRS teritorijā. Stāstu "Viena diena Ivana Deņisoviča dzīvē" izvirzīja Ļeņina prēmijai literatūrā, kas bija augstākais iespējamais pakāpiens rakstnieka karjerā PSRS, tomēr Solžeņicinam šo prestižo prēmiju nepiešķīra. Stāsts bija līdz tam nepieredzēti spilgts liecinājums par staļinisko represīvo sistēmu "no iekšpuses". Pēc publikācijas autors sāka saņemt daudz lasītāju vēstuļu ar lēģeru pieredzes izklāstiem - sāka veidoties plašā un šausminošā mozaīka, kas vēlāk tika sakausēta dokumentāli beletristiskajā lieldarbā "GULAGa arhipelāgs".12. februāris. 1974. gadā arestēja Aleksandru Solžeņicinu Eduards Liniņš 2022. gada 12. februārī

Pēc Brežņeva nākšanas pie varas, sākot ar 1965. gadu, Solžeņicins krita nežēlastībā un viņa darbus izņēma no bibliotēkām un vairs nepublicēja. Viņa privāto arhīvu konfiscēja. Solžeņicins nostājās opozīcijā varai, sāka aktīvi rakstīt kritisku publicistiku (kas kopš šī laika kļuva tikpat nozīmīga viņa daiļrades daļa kā literatūra), atklātās vēstules, kurās protestēja pret cilvēktiesību neievērošanu, citādi domājošo vajāšanu, un izplatīja tās mašīnrakstā. T.s. "samizdatā" (самиздат) tās izplatījās gan PSRS, gan arī aiz tās robežām. 1969. gadā Solžeņicinu izslēdza no PSRS Rakstnieku savienības. 1970. gadā viņam tika piešķirta Nobela prēmija literatūrā. Solžeņicins, kurš sākumā ar sajūsmu uzņēma šo ziņu un bija gatavs ierasties pats uz prēmēšanas ceremoniju, beigu beigās atteicās atstāt PSRS - esot baidījies, ka viņu varētu pēc prēmijas saņemšanas neielaist atpakaļ valstī. 

1971. gada 8. augustā Solžeņicins smagi saslima, uzskata, ka viņu mēģināja noindēt KGB aģenti,Carus Seth (1998). Bioterrorism and Biocrimes.  Federation of American Scientists, page 84 tomēr viņš izdzīvoja.
1972. gadā Rietumos angliski izdeva viņa romānu “Četrpadsmitais augusts”.
Naktī no 1974. gada 12. februārī Solžeņicinu arestēja, viņam atņēma pilsonību un kopā ar ģimeni izsūtīja uz Rietumvāciju (VFR).
Sākumā viņš apmetās pie Heinriha Bella, tad divus gadus padzīvoja Cīrihē, pēc tam pārcēlās dzīvot uz Kavendišu, Vērmontā, ASV, kur pabeidza rakstīt "GULAGa arhipelāga" trešo sējumu un turpināja ciklu "Sarkanais ritenis", ko pats uzskatīja par savu nopietnāko darbu. Aktīvi nodarbojās ar publicistiku un priekšlasījumiem (runa Hārvarda Universitātes 1978. gada izlaiduma asamblejā; 1982. gadā raksts "Mūsu plurālisti"; 1983. gadā uzstāšanās ar runu Londonā, Templtona prēmijas "Par reliģijas progresu un attīstību" ceremonijā u.c.), no liberāli kristīgām pozīcijām visai kritiski vērtējot atsevišķus Rietumu sabiedrības aspektus.

1990. gada 16. augustā ar PSRS prezidenta Mihaila Gorbačova rīkojumu viņam atjaunoja pilsonību, izvirzītās apsūdzības oficiāli atsauca. Pēc PSRS sabrukuma 1994. gada 27. maijā Aleksandrs Solžeņicins atgriezās dzimtenē. 1994. gada 28. oktobrī uzstājās ar runu Krievijas Valsts Domē, kur tika uzņemts ar dalītām jūtām, jo dažādām partijām bija atšķirīgi viedokļi par Solžeņicinu.

1997. gadā Solžeņicinu ievēlēja par Krievijas Zinātņu akadēmijas locekli. 1998. gadā Krievijā tika izveidota Aleksandra Solžeņicina vārdā nosaukto prēmiju literatūrā. 1998. gadā Solžeņicins publicēja apjomīgu vēsturiski publicistisku darbu Россия в обвале, kurā kritizēja 1990. gadu reformas Krievijā, valdības nepārdomāto rīcību daudzos jautājumos.
2002. gadā Solžeņicins pārcieta smagu hipertonisku krīzi un turpmāk cieta no veselības traucējumiem, tomēr turpināja strādāt, gatavojot savu darbu izdevumu 30 sējumos. Solžeņicins nomira 2008. gada 3. augustā. Apglabāts Donas klostera kapsētā Maskavā.

 Apbalvojumi 
 Nobela prēmija literatūrā (1970) 
 PSRS Valsts prēmiju (par romānu "GULAGa arhipelāgs", 1990) 
 Apustuļa Andreja ordenis (орден Андрея Первозванного, 1998)
 M. Lomanosova Lielā zelta medaļa (1998) 
 Krievijas Federācijas Valsts prēmija (2007)

 Darbi 
 "Прусские ночи" ("Naktis Prūsijā"), 1951.
 "Пир победителей" ("Uzvarētāju dzīres"), 1951.
 "Республика труда" ("Darba republika"), 1954.
 "В круге первом" ("Pirmajā lokā") 1955.-1958.
 "Один день Ивана Денисовича" ("Viena diena Ivana Deņisoviča dzīvē"), 1959.
 "Матренин двор" ("Matrjonas sēta"), 1963.
 "Случай на станции Кочетовка" ("Atgadījums Kočetovkas dzelzceļa stacijā"), 1963.
 "Для пользы дела" ("Lietas labā"), 1963.
 "Захар-Калита" ("Zahar-Kaļita"), 1966.
 "Раковый корпус" ("Vēžinieku korpuss"), 1966.
 "Августе Четырнадцатого" ("Četrpadsmitā augustā"), 1972.
 "Архипелаг ГУЛАГ" ("GULAGa arhipelāgs"), 1973.
 "Бодался теленок с дубом" ("Badījās telēns ar ozolu"), 1975.
 "Красное Колесо. Повествованье в отмеренных сроках" ("Sarkanais ritenis": "Četrpadsmitā augusts", "Sešpadsmitā oktobris", "Septiņpadsmitā marts", "Septiņpadsmitā aprīlis") 1982.-1991.
 "Угодило зернышко промеж двух жерновов. Очерки изгнания" ("Un ietrāpīja grauds starp dzirnakmeņiem. Izsūtījuma piezīmes."), 1998.
 "Двести лет вместе" ("Divi simti gadi kopā"), 2005.

 Literatūra par Solžeņicinu 
 Durg D. Solzhenitsyn. — New York, 1972
 Nielsen N. C. Solzhenitsyn’s religion. — New York, 1975
 Ржевский Л. Творец и подвиг. — Париж, 1972
 Плетнев Р. Солженицын. — Париж, 1973.
 Зильберберг И.И. Необходимый разговор с Солженицыным. — Англия, 1976.
 Barker F. Solzhenitsyn: Politics and form. — London, 1977
 Краснов-Левитин А. Два писателя. — Париж, 1983
 Scammell М. Solzhenitsyn. A Biography. — New York-London, 1984
 Шнеерсон М. Александр Солженицын. — Франкфурт-на-Майне, 1984
 Штурман Д. Городу и миру. — Париж, 1988
 Нива Ж. Солженицын. М., 1991
 Мешков Ю. Александр Солженицын: Личность. Творчество. Время. — Екатеринбург, 1993
 Супруненко П. Признание… забвение… судьба… Опыт читательского исследования творчества А.Солженицына. — Пятигорск, 1994
 Чалмаев В. Александр Солженицын: Жизнь и творчество. — М., 1994.
 Кремлёвский самосуд: Секретные материалы политбюро о писателе А. Солженицыне. М., 1994
 Кузьмин, Владимир Владимирович. Поэтика рассказов А. И. Солженицына. Твер. гос. ун-т. — Тверь, 1998
 Кремлевский самосуд: Секретные материалы политбюро о писателе А. Солженицыне. М., 1994.

 Atsauces 

 Ārējās saites 


 Aleksandrs Solžeņicins - biogrāfija latviski
 Александр Исаевич Солженицын 

Kategorija:Nobela prēmijas laureāti literatūrā
Kategorija:Krievu rakstnieki
Kategorija:Krievu valodā rakstošie
Kategorija:Disidenti
Kategorija:Padomju represijās cietušie
Kategorija:PSRS Valsts prēmijas laureāti
Kategorija:Ar Tēvijas Kara ordeni apbalvotie
Kategorija:Ar Sarkanās Zvaigznes ordeni apbalvotie
Kategorija:Stavropoles novadā dzimušie